Margrethe Vestager (RV), 2006-05-30:
Det Radikale Venstre er en del af aftalen bag den nye læreruddannelse, og det er vi, fordi vi synes, at den nye læreruddannelse bliver bedre end den, vi har.
En ting her i forbindelse med andenbehandlingen vil vi gerne fastslå, og det er, at vi mener det meget alvorligt, når det i vores aftale er fastslået, at de lærerstuderende som hovedregel skal have tre linjefag.
Når det er værd at tage op her i forbindelse med andenbehandlingen, er det, fordi der har været noget diskussion af det i mellemtiden, bl.a. foranlediget af en undersøgelse eller et forsøg på at afdække, hvordan de lærerstuderendes linjefagsvalg ville være, som viste, at ganske mange, faktisk over halvdelen, ville være tilbøjelig til kun at vælge to linjefag.
Vi synes, det er vigtigt at forholde sig aktivt til det og derfor netop lægge vægt på, at det er vigtigt, at de lærerstuderende får en god vejledning om, hvad lærerarbejdet faktisk vil sige, om, hvad behovene er for linjefagsdækning i folkeskolen, sådan at man kan få et lærerarbejde, der også kommer til at hænge sammen.
Når vi er meget optaget af, at det faktisk bliver, sådan som vi har slået fast i den kreds af partier, der står bag uddannelsen, er det, fordi vi tror, det er det bedste for folkeskolen.
For det er vigtigt, og det er en styrkelse af kvaliteten af undervisningen i det enkelte fag, at læreren har en linjefagsuddannelse i det.
Hvis det skal kunne lykkes, vil det være det bedste, at de lærerstuderende har tre linjefag.
Det hænger sammen med, at hvis ikke det bliver sådan, så kommer en kreds af uddannelsesordførere til indirekte at tage stilling til, hvordan strukturen skal være for folkeskolen rundtomkring i landets kommuner, og det er ikke en beslutning, der tilkommer uddannelsesordførerne i Folketinget.
Det er en kommunal beslutning, hvordan strukturen skal være for folkeskolerne i den enkelte kommune.
Det synes vi vi har ramt, så længe vi faktisk forfølger det, vi har fastslået som hovedreglen, nemlig at de lærerstuderende har tre linjefag.
Derfor lægger vi stor vægt på, at den faglige følgegruppe, som er nedsat, vil gøre det, den er blevet bedt om, nemlig følge op på det her, sådan at vi er sikre på, at den her uddannelseslov bliver folkeskolen til gavn og ikke til ulempe.
Hvert eneste parti må jo vurdere, hvad der skal til, før man vil lægge stemmer til et lovforslag.
Vi har haft den vurdering, at det her uddannelsesforslag giver en bedre uddannelse end den, vi har i forvejen.
Det vil sige, at vi kan stemme for noget, som er en forbedring, og samtidig må vi sige, at vi ikke kan komme længere, end vi er kommet, med at fastslå, at de lærerstuderende som hovedregel skal have tre linjefag.
Når vi synes, det er vigtigt, er det jo, fordi vi har et meget stort, landsdækkende eksempel på, hvad der sker, når de læreruddannede kun har to linjefag.
Det er jo det, der er virkeligheden for flertallet af lærere i folkeskolen i dag, fordi de er uddannet efter en uddannelseslov, der gav dem to linjefag.
Men vi har den forventning til vores forligspartnere, at de vil honorere den aftale, vi har, og derfor også gøre det nødvendige, hvis det viser sig, at hovedreglen ikke bliver opfyldt.
Det kan man synes er naivt, men vi synes stadig væk, det er fundamentet for et politisk arbejde, også eftermiddagens tidligere debatter taget i betragtning, at man bliver nødt til at have tillid til, at ens forligspartnere faktisk vil gøre det, der er aftalt.
Vi har lavet en aftale, og den vil vi selvfølgelig gøre vores yderste for at vi kommer til at efterleve.